JY LEES NOU Knoffel-en-uipiekel
Vervang die uieringetjies op jou braaibroodjies met dié gepiekeldes.
Vir 1x 250 ml-fles
Jou braaibroodjies betree 'n ander (beter) dimensie wanneer jy die gewone uieringetjies daarop met gepiekeldes vervang. Die piekeluie dollie ook 'n slaai op en is heerlik op burgers of worsrolletjies.
• 3 rooiuie
• 10 knoffelhuisies
• 1 koppie rooiwynasyn
• 4 wonderpeperkorrels
• 1 steranys
• 4 swartpeperkorrels
1. Halveer die uie en sny dit in dun ringe. Skil die knoffel af en halveer elke huisie.
2. Plaas die knoffel, rooiwynasyn, suiker en speserye in 'n pot, verhit en hou aan roer totdat die suiker opgelos het. Bring dit dan tot kookpunt.
3. Roer die uie deur die kokende mengsel, bring dit weer tot kookpunt en laat dit daarna vir sowat 5 minute prut. Proe 'n stukkie ui – die rou, skerp smaak moet weggekook, maar die tekstuur moet steeds ferm wees.
4. Skep die uie met 'n kombuistang oor in 'n gesteriliseerde fles. Laat die vloeistof in die pot vinnig prut totdat dit byna met die helfte verminder het. Skink die vloeistof nou bo-oor die uie, verseël die fles en laat dit vir 'n jaar verouder. (Wees geduldig!)
WENK: Jy kan hierdie piekel se soetsuur-balans aanpas deur die knoffel en steranys heeltemal weg te laat as dit nie na jou smaak is nie. Dis 'n wonderlike geskenk om in jou spens te hê – piekel volgende keer sommer 1 kg uie in 1 kg asyn en deel die flesse onder jou vriende uit.